โปรตอส

>  *"เราคือโปรตอส บุตรแห่งเทพโบราณ เราเป็นปฐมกำเนิด บัดนี้เราจักต้องยืนหยัดเป็นชนสุดท้าย"*
>
>

>  - องค์ประมุขอาร์ทานิส
>
>

    โปรตอส (อังกฤษ; Protoss) หรืออีกชื่อหนึ่งคือ "ปฐมกำเนิด" (อังกฤษ; Firstborn) คือเผ่าพันธุ์ที่มีลักษณะคล้ายมนุษย์และมีสติปัญญาสูง เป็นชนพื้นเมืองบนดาวไอเออร์ เผ่าพันธุ์นี้มีวิทยาการหรือเทคโนโลยีที่เกี่ยวข้องกับการใช้พลังจิต

 กลุ่มสังคมและวัฒนธรรมที่เป็นเสาหลักของโปรตอสคือกลุ่มคาไล เป็นกลุ่มคนที่ยึดมั่นในวิถีแห่งคาลา และกลุ่มเนราซิมผู้ปฏิเสธคาลา นอกจากนี้ยังมีกลุ่มอื่นอีกกลุ่มหนึ่งที่ไม่ได้ใช้คาลาคือกลุ่มทัลดาริมที่อยู่อาศัยกระจัดกระจายทั่วกาแล็กซี่

อารยธรรมของโปรตอสได้กลับมารวมตัวกันอีกครั้งนับตั้งแต่เหตุการณ์การเนรเทศซึ่งคาไลและเนราซิมได้ร่วมมือกันสู้ศึกบนไอเออร์เมื่อครั้งถูกรุกรานโดยเซิร์กในเหตุการณ์มหาสงคราม

โปรตอสเป็นหนึ่งในสามเผ่าพันธุ์หลักของทางช้างเผือกเฉกเช่นเซิร์กและเทอแรน นอกจากนี้แล้วโปรตอสมิอาจพบเจอได้นอกเขตคอปรูลู

## ประวัติศาสตร์

> *บทความหลัก: ประวัติศาสตร์โปรตอส*
>
>

> *"ระวังตัวด้วยล่ะทุกคน พวกนี้มันเล่นของแรง"*
>
>

>  - จิม เรย์เนอร์
>
>

    โปรตอสเป็นเผ่าพันธุ์ที่เก่าแก่ พวกเขามักจะคิดว่าตนเองคือเผ่าพันธุ์แรกของจักรวาล โปรตอสถูกพบโดยเอม่อนและเหล่าผู้ติดตามบนไอเออร์ ดาวเคราะห์ที่ถูกรังสรรค์ไว้โดยเซลนากา ซึ่งเซลนากาที่ใกล้สิ้นอายุขัยนี้ต้องการให้มีเผ่าพันธุ์ที่เข้าถึงความบริสุทธิ์แห่งกายาและต้องรองรับการเชื่อมต่อจิตใจได้ด้วย โปรตอสจึงถูกเลือกให้ทำหน้าที่ตรงนี้ ผู้ที่ยกระดับอารยธรรมของโปรตอสคือเอม่อนและนอกจากนี้ยังดัดแปลงร่างกายของพวกเขาอีกด้วย ผลักดันให้โปรตอสเกิดวิวัฒนาการจนกระทั่งบรรลุถึงความบริสุทธิ์แห่งกายา และแล้วในที่สุดเซลนากาเหล่านั้นจึงได้ลงมาเหยียบแผ่นดินไอเออร์ เหล่าโปรตอสที่นับถือเอม่อนและบรรดาผู้ติดตามเยี่ยงเทพเจ้านั้นได้รับการถ่ายทอดวิชาความรู้มากมาย แต่เมื่อเวลาผ่านไปโปรตอสได้เกิดความระแวงสงสัยในพระผู้สร้างนี้ ต่อมาพวกเขาจึงได้ทำการต่อต้านและนำไปสู่เหตุการณ์นองเลือดของเซลนากานับร้อยรวมถึงยานอวกาศของพวกเขาหลายลำ เอม่อนและเหล่าสาวกจึงได้ละทิ้งดาวไอเออร์ ด้วยเหตุนี้จึงทำให้โปรตอสเข้าสู่ยุคศึกอสงไขย ซึ่งเป็นช่วงสงครามกลางเมืองที่นองเลือดที่สุดของของพวกเขา ก่อนหน้าจะเกิดเหตุการณ์ในศึกสุดท้ายนั้นประวัติศาสตร์ของโปรตอสได้กล่าวไว้ว่าเซลนากาทั้งหมดนั้นช่วยยกระดับพวกเขา ซึ่งในความจริงแล้วไม่ใช่

สงครามกลางเมืองของโปรตอสได้จบลงเมื่อคาสได้ใช้สิ่งประดิษฐ์ของเซลนากาที่เรียกว่าผลึกเคย์ดารินเพื่อเชื่อมต่อจิตใจโปรตอสเข้าด้วยกันอีกครั้ง ในที่สุดสิ่งนี้จึงกลายมาเป็นหลักปรัชญาและศาสนาที่เรียกว่าคาลา

ประมาณปีค.ศ. 1500 ตามปฏิทินของเทอแรน มหาสภาได้เริ่มกระบวนการกวาดล้างกลุ่มชนนอกรีตผู้ที่ตัดขาดตนเองออกจากคาลา ซึ่งในภายหลังกลุ่มคนเหล่านี้เป็นที่รู้จักในนามของดาร์กเทมปลาร์ พวกเขามีคำสั่งให้แม่ทัพอดุนออกปราบกบฎเหล่านี้แต่ทว่าเขากลับปฏิเสธ เขาจึงสอนวิธีการซ่อนตัวจากมหาสภาให้พวกเขาแทน ในที่สุดชนนอกรีตเหล่านั้นก็เสียการควบคุมพลัง มหาสภาจึงรับรู้ได้ว่าพวกเขายังมีชีวิตอยู่ ด้วยการนี้พวกเขาจคงถูกเนรเทศอย่างลับ ๆ แทนที่การฆ่าด้วยยานเซลนากาที่หลงเหลืออยู่

ในปีค.ศ. 2499 โปรตอสได้รับรู้ถึงภัยพิบัติของเซิร์ก เผ่าพันธุ์ต่างดาวอีกหนึ่งสายพันธุ์ที่เซลนากาสร้างขึ้น เซิร์กได้เข้ารุกรานเทอแรนที่เดินทางเข้ามายังเขตคอปรูลูเมื่อสองร้อยกว่าปีมาแล้ว มหาสภาจึงได้มีคำสั่งให้แทสซาดาร์และกองทัพโปรตอสเข้าสะกัดและยับยั้งการแพร่เชื้อโดยวิธีการชำระล้างโลกที่ติดเชื้อ

> *บทความหลัก: การล่มสลายของไอเออร์*
>
>

กองทัพของแทสซาดาร์นั้นทำภารกิจล้มเหลว กองทัพที่เหลือได้เดินทางไปยังดาวชาร์ ดาวบ้านเกิดดวงใหม่ของเซิร์ก ที่นั่นที่เขาได้ทำการผูกมิตรกับนายกองแห่งดาร์กเทมปลาร์นามว่าเซราทุล พวกเขาได้ทราบถึงจุดอ่อนของเซิร์กในส่วนสั่งการซึ่งมีเพียงดาร์กเทมปลาร์ที่ทราบได้เท่านั้น และได้เข้าปะทะกับผู้นำใหม่ของเซิร์ก ซึ่งก็คือเคอร์ริแกนที่โดนแพร่เชื้อใส่ ขณะเดียวกันนี้กองทัพส่วนใหญ่ของเซิร์กได้เข้ารุกรานไอเออร์แล้ว ในเวลานั้นโปรตอสใกล้เพลี่ยงพล้ำแล้วและเมื่อแทสซาดาร์นำเซราทุลมาถึงไอเออร์ สงครามกลางเมืองของโปรตอสก็ได้อุบัติขึ้น เป็นการต่อสู้ระหว่างผู้ติดตามแทสซาดาร์และฝ่ายมหาสภา ทว่าในที่สุดแล้วฝ่ายแทสซาดาร์ก็ได้รับชัยชนะ เนื่องด้วยทางมหาสภามิได้ขัดข้องแต่ประการใด กองทัพของแทสซาดาร์จึงตัดสินใจโจมตีองค์เหนือจิตเข้าโดยตรง แทสซาดาร์เสียชีวิตในการต่อสู้ ประชากรโปรตอสบนไอเออร์เสียชีวิตไปกว่าเจ็ดสิบเปอร์เซ็นต์
โปรตอสที่เหลือรอดได้ลี้ภัยไปยังดาวชากูรัสซึ่งมีเซิร์กบางส่วนที่ตามเข้ามา โปรตอสได้ทำลายฝูงเซิร์กจรจัดเหล่านี้เพื่อป้องกันตนเองแต่ทว่ากลับเป็นการช่วยให้แผนการของเคอร์ริแกนขยับขึ้นไปอีกขั้น และด้วยความช่วยเหลือของลูกสมุนลึกลับของเธอนามว่าซาเมียร์ ดูรานทำให้เธอสามารถบีบบังคับให้โปรตอสเข้าทำลายองค์เหนือจิตที่สองเพื่อเธอลงได้ ทำให้เธอได้ขึ้นเป็นผู้นำฝูงเซิร์กใหญ่ เมื่อครั้งที่โปรตอสได้ยกทัพมาล้างแค้นเคอร์ริแกนนั้นดูรานได้ทิ้งเธอไป เขาไปให้ความสนใจกับการทดลองลูกผสมโปรตอส/เซิร์กซึ่งในภายหลังได้ถูกพบเจอโดยเซราทุล ด้วยการนี้เซราทุลจึงเนรเทศตัวเองหายไปหลายปีเพื่อสืบสาวราวเรื่อง

> *บทความหลัก: ศึกสุดท้าย*
>
>

โปรตอสใช้เวลานับหลายปีในการสร้างกองยานสุวรรณนาวาเพื่อทวงคืนไอเออร์ และในปี 2506 กองยานนี้จึงได้เดินทัพมุ่งหน้าทวงคืนมาตุภูมิ ทว่าเวลานี้ประจวบเหมาะกับการกลับมาของเอม่อนผู้ครอบงำคาลา และเขาได้เข้าสิงร่างโปรตอสทุกคนที่เชื่อมต่อกับคาลา อาร์ทานิสได้รวบรวมผู้รอดชีวิตไปขึ้นยานอพยพใหญ่ที่มีชื่อว่า*หอกแห่งอดุน*และออกค้นหาหนทางต่อกรกับเอม่อน พวกเขาเดินทางไปยังเส้นทางที่เซราทุลได้กล่าวไว้ และแล้วก็ได้พบกับวิหารแห่งอุลนาร์ ทว่าสิ่งที่เขาพบคือร่างอันไร้ชีวิตของเซลนากา หลังจากนั้นอาร์ทานิสจึงได้รวบรวมเหล่าผู้ชำระล้างโบราณและทัลดาริมเข้าด้วยกัน จากนั้นจึงมุ่งหน้าทวงคืนมาตุภูมิ การจู่โจมนี้สัมฤทธิ์ผล ไอเออร์ถูกนำกลับคืนได้สำเร็จ เอม่อนถูกส่งกลับสุญญภูมิ โปรตอสพร้อมความร่วมมือจากจักรวรรดิเทอแรนและฝูงเซิร์กได้ทำการมุ่งหน้าสู่สุญญภูมิ ที่นั่นซึ่งเอม่อนถูกพิชิตและสิ้นสุดการครอบงำและบิดเบือนโปรตอสทั้งมวล

## สรีรวิทยา

> *"มีคนบอกมาว่าศัตรูของศัตรูของฉันนั้น...*
>
>

> *...ตัวสูง สีดำและน่าเกลียด?"*
>
>

>  - แจ็ค ฟรอสต์และชาร์ลี เวนได้พูดออกมาเมื่อได้เห็นโปรตอสครั้งแรก
>
>

    โปรตอสมีความสูงประมาณสองเมตร (เจ็ดฟุต) ถึงสามเมตร มีดวงตาที่เรืองแสงได้ซึ่งสามารถกระพริบได้เป็นปกติ ส่วนขา เป็นรูปแบบ digitigrade มีผิวหนังเป็นลักษณะกึ่งดูดซึมซึ่งปกคลุมด้วยเกล็ด มีนิ้วมือสี่นิ้ว (สองนิ้วเป็นนิ้วหัวแม่มือ) มีนิ้วเท้า หน้าอกแบน ไหล่เป็นลักษณะลู่ลงเช่นเดียวกับมนุษย์ เอวคอด ส่วนหัวด้านบนจะแผ่ขยายไปด้านหลังเล็กน้อย ส่วนบนสุดของหัวเป็นกระดูก มีเส้นประสาทอันยาวเหยียดออกมาจากด้านหลังของส่วนหัว อวัยวะส่วนนี้ช่วยให้พวกเขาเชื่อมต่อจิตใจกับสายพันธุ์เดียวกันได้ สิ่งนี้เป็นพื้นฐานของคาลา

     เซลนากาประสงค์ให้เผ่าพันธุ์นี้ถือครอง*ความบริสุทธิ์แห่งกายา* เหตุเพราะโปรตอสสามารถปรับตัวเข้ากับสภาวะแวดล้อมอันโหดร้ายได้เป็นอย่างดี ทั้งพละกำลังและความรวดเร็วก็มีประสิทธภาพสูงกว่าเผ่าพันธุ์ใด ๆ ที่เซลนากาเคยได้พบมา นอกจากนี้โปรตอสยังมีกรงเล็บที่แหลมคมซึ่งสามารถใช้เป็นอาวุธได้หากโดนจับตัวไปโดยปราศจากอาวุธใด ๆ

โปรตอสได้รับสารอาหารผ่านการสังเคราะห์แสง รวมถึงแสงจากดวงจันทร์ด้วย (แสงสะท้อนจากดวงอาทิตย์) และยังสามารถมีชีวิตอยู่ได้โดยไร้แสงสว่างในช่วงเวลาหนึ่ง ทั้งนี้ทั้งนั้นพวกเขาต้องการน้ำเพียงเล็กน้อยซึ่งดูดซึมผ่านทางผิวหนัง ส่วนดาร์กเทมปลาร์นั้นได้เปลี่ยนแปลงตัวเองและหันไปใช้เทคนิคอื่นเพื่อความอยู่รอดบนชากูรัสในสมัยที่ไร้แสงสว่าง โปรตอสใช้วิธีดูดกลืนแสงเช่นเดียวกันกับพืช แต่จะสามารถดูดกลืนในช่วงคลื่นแม่เหล็กไฟฟ้าที่กว้างกว่า

โปรตอสนั้นเป็นเผ่าพันธุ์นักล่ามาก่อน พวกเขาล่าเพียงเพื่อนำเลือดและหนังหรือขนสัตว์ไปใช้ประโยชน์ ไม่ได้ล่าเพื่อนำมาเป็นอาหาร

โปรตอสได้กลิ่นและได้ยินผ่านทางผิวหนัง เชื่อกันว่าประสาทสัมผัสหลักของโปรตอสคือการมองเห็น โปรตอสมีประสาทสัมผัสกลิ่นที่ดีมากพอที่จะระบุตัวตนของโปรตอสคนอื่น ๆ ได้ด้วยและมีประสาทสัมผัสการมองเห็นในยามวิกาลที่ดีเยี่ยม สีผิวโปรตอสสามารถเปลี่ยนไปตามอารมณ์ได้ พวกเขาไม่มีปาก, จมูก และหูปรากฏให้เห็น นั่นทำให้พวกเขาไม่มีประสาทสัมผัสรับรู้รสชาติ พวกเขามีหัวใจสามดวง

โปรตอสนอนหลับและฝันได้เช่นเดียวกันกับมนุษย์ เมื่อเกิดอารมณ์ขึ้นมาอย่างหนึ่งจะมีกระแสพลังงานที่ปลดปล่อยออกมาจากดวงตาของโปรตอส ลักษณะคล้ายกับการร้องไห้ของเทอแรน สีตาสามารถแสดงออกมาได้ทั้งสีฟ้า, เขียว, ทอง และแดง สีตาส่วนมากนั้นจะขึ้นอยู่กับชาติพันธุ์ คาไลส่วนมากจะมีตาสีฟ้า เนราซิมส่วนมากจะมีตาสีเขียว และสีแดงนั้นปรากฏอยู่กับทัลดาริม แต่กระนั้นยังคงปรากฏให้เห็นอยู่กับคาไลได้บ้าง

อายุขัยของโปรตอสนั้นอยู่ที่ประมาณ 1,000 ปี แต่กระนั้นก็ยังมีข้อยกเว้น

โปรตอสเป็นเผ่าพันธุ์ที่จำนวนประชากรไม่มากนัก เซลนากาจึงได้ประดิษฐ์สิ่งที่เรียกว่าผลึกคาสเซียขึ้นมาเพื่อจัดการกับเรื่องนี้ ประชากรบนไอเออร์นั้นมีมากถึงพันล้านคน แต่กระนั้นก่อนเหตุการณ์การล่มสลายของไอเออร์โปรตอสก็ได้เสียชีวิตลงด้วยความแก่ชรา ในระหว่างสงครามนั้นจำนวนประชากรได้ลดลงอย่างรวดเร็ว ทั้งนี้ทั้งนั้นจำนวนประชากรก็ยังคงลดลงเรื่อย ๆ

โปรตอสมีเลือดสีน้ำเงินหรือม่วง สำหรับมนุษย์นั้นสีของเลือดจะบ่งบอกถึงชาติพันธุ์ โปรตอสแต่ละคนจะมีสีเลือดที่แตกต่างกันไปตามเผ่าหรือชาติพันธุ์เช่นเดียวกันกับมนุษย์

เช่นเดียวกันกับเทอแรนและเซิร์ก พันธุกรรมของโปรตอสนั้นเก็บอยู่ในขดเกลียวดีเอ็นเอ มีหลักฐานบ่งบอกว่าโปรตอสยังเข้าถึงพันธุกรรมของพวกเขาไม่ได้ทั้งหมด แต่ทว่างานวิจัยและการทดลองทั้งหมดได้ตายไปกับศูนย์วิจัยและทดลองก้าวหน้าแห่งโปรตอส

ดีเอ็นเอของโปรตอสและเซิร์กเข้ากันไม่ได้ นั่นทำให้เกิดการรวมตัวกันโดยวิธีแพร่เชื้อในสภาวะปกติไม่ได้ แต่ทว่าในวิธีการทางวิทยาศาสตร์นั้นสามารถนำไปสร้างเป็นลูกผสมได้

โปรตอสสามารถมีปานได้

> *ข้อมูลต่อไปนี้มาจากเนื้อหาของฮีโร่ออฟเดอะสตอร์มและเป็นข้อมูลที่คลุมเครือ*
>
>

 โปรตอสมีอวัยวะที่เรียกว่า thylar ซึ่งสามารถใช้มือจับได้

### การแพทย์

> *"มีโปรตอสอยู่ทางนี้ เราต้องผายปอด...*
>
>

> *...เอ่อ...ผาย...อะไรสักอย่าง"*
>
>

>  - แพทย์สนามผู้สับสนงงงวย
>
>

     ในสนามรบนั้นนักรบโปรตอสจะต่อสู้ด้วยพละกำลังมหาศาลและเกียรติยศ การเข้าปะทะกับศัตรูนี้ย่อมทำให้พวกเขาได้รับบาดเจ็บ เมื่อโปรตอสใกล้ตายจะเกิดแสงสว่างวาบและตัวนักรบคนนั้นจะหายไป เผ่าพันธุ์ที่ล้าหลังเมื่อได้เห็นเช่นนี้จะเกิดความหวาดกลัวด้วยลัทธิความเชื่อ ทว่าแท้จริงแล้วนั้นสิ่งนี้เป็นวิทยาการหนึ่งของโปรตอส มิใช่อำนาจเหนือธรรมชาติแต่อย่างใด

ชุดเกราะของโปรตอสนั้นติดตั้งระบบกลไกเทเลพอร์ตที่ซับซ้อน ระบบนี้จะตรวจสอบชีพจรของผู้สวมใส่ หากผู้ใส่ได้รับบาดเจ็บมากเกินไปมันจะทำการเทเลพอร์ตไปยังสถานที่หลบภัยที่ใกล้ที่สุดโดยอัตโนมัติ กระบวนการนี้จะเกิดขึ้นได้ก็ต่อเมื่อกลไกนี้ทำงานได้ตามปกติ แน่นอนว่ามีความเสี่ยงต่อการเสียหายในระหว่างสู้รบด้วย

โปรตอสที่ได้รับบาดเจ็บสาหัสแต่ขออาสาสู้ต่อจะถูกนำไปบรรจุในหุ่นดรากูนหรืออิมมอร์ทอล ด้วยสิ่งนี้จะช่วยให้พวกเขาได้รับใช้พี่น้องอีกครั้งหนึ่ง โปรตอสสามารถเลือกได้ว่าจะสู้ต่อไปหรือจะไปอยู่ร่วมกับบรรพบุรุษในคาลา

โปรตอสที่สูญเสียเส้นประสาทไป (เช่นเนราซิม) จะใช้ฝาครอบในส่วนที่เหลืออยู่ของเส้นประสาทที่ถูกตัดขาดเพื่อเป็นการป้องกันการรั่วไหลของพลัง

ความเข้าใจในสรีรวิทยาของโปรตอสสำหรับเทอแรนนั้นมีจำกัด ในทางชีววิทยาแล้วมีลักษณะเหมือนกับมนุษย์มากพอสำหรับสารและยาบางชนิด เช่นซันดรอปและยาของแพทย์ ซึ่งสามารถใช้ได้กับทั้งสองเผ่าพันธุ์

## พลังจิต

     โปรตอสนั้นมีความสามารถที่สูงมากกว่าเทอแรนอย่างเทียบไม่ติด พลังจิตของพวกเขานั้นมีระดับที่สูงกว่าหน่วยโกสต์ของเทอแรนอย่างมาก

โปรตอสมักถูกนิยามไว้ว่า "ฉลาดเหลือล้น" แต่กระบวนการคิดของพวกเขานั้นทำงานแตกต่างจากเทอแรนอย่างมาก

โปรตอสเป็นนักอ่านใจโดยกำเนิด โปรตอสต้องเรียนรู้ในการกลั่นกรองความคิดที่ตนเองจะอ่าน และต้องกรอง (หรือป้องกัน) ความคิดที่ตนเองจะปล่อยออกมา (เป็นวิธีการป้องกันโปรตอสคนอื่นอ่านใจตนเอง) ความสามารถในการปกปิดความคิดตนเองนั้นเป็นข้อห้ามของคาลา ซึ่งจะสั่งห้ามทุกคนที่ยึดถือหลักศาสนานี้ในการปกปิดความคิดตนเองจากผู้อื่น ในช่วงเหตุการณ์ศึกอสงไขยนั้นโปรตอสจะใช้ความสามารถในการปกปิดความคิดนี้เพื่อซุ่มโจมตี

โปรตอสสามารถใช้พลังจิตของตนเองเพื่อสร้างโล่กำบังตนเอง เติมพลังงานให้อุปกรณ์หรืออาวุธ สามารถสร้างหรือเปลี่ยนแปลงหรือกระทั่งหลอมรวมสสารได้ ทว่าความสามารถเหล่านี้นั้นมีเพียงโปรตอสส่วนน้อยที่เข้าถึงได้โดยไม่ใช้เทคโนโลยีเข้าช่วย (ยกตัวอย่างเช่นการสร้างโล่กำบัง)

     โปรตอสบางคนอาจเข้าถึงความทรงจำและประสบการณ์ของโปรตอสผู้สิ้นชีพที่ได้เข้าสู่คาลา แต่กลับมีเพียงตำแหน่งอารักข์เท่านั้นที่สามารถเข้าถึงได้อย่างเต็มรูปแบบ นักรบโปรตอสสามารถเรียนรู้ได้จากดวงวิญญาณของโปรตอสที่เพลี่ยงพล้ำได้ที่ศูนย์ฝึกเทมปลาร์

พลังจากคาลาและสุญญภูมินั้นช่วยปกป้องโปรตอสจากการติดเชื้อของเซิร์ก

### การสื่อสาร

โปรตอสใช้โทรจิตในการสื่อสาร เป็นวิธีการพูดโดยสื่ออารมณ์เพียงเล็กน้อยหรือไม่มีเลย การใช้เส้นประสาทร่วมด้วยกับการสื่อสารนั้นจะทำให้พวกเขาสามารถรับรู้อารมณ์ของอีกฝ่ายได้ สิ่งนี้คือส่วนสำคัญของคาลา ระหว่างช่วงเวลาแห่งศึกอสงไขยนั้นความสามารถนี้ได้หดหายไปและถูกรื้อฟื้นขึ้นใหม่โดยคาสผู้เป็นตำนาน โปรตอสผู้ยึดถือในคาลาจะใช้วิธีการสื่อสารทั้งสองรูปแบบ ดาร์กเทมปลาร์มีวัฒนธรรมในการตัดเส้นประสาทออก นั่นทำให้พวกขาดการเชื่อมต่อทางอารมณ์

โปรตอสสามารถหลอมรวมจิตใจเพื่อเข้าถึงส่วนลึกของคาลา ณ ที่ที่มิอาจโกหกได้ โปรตอสจะหลอมรวมจิตใจโดยการจับมือกันไว้และหันฝ่ามือชนกัน ฝ่ามือของพวกเขาจะเปล่งแสงอ่อน ๆ ออกมา การสื่อสารโดยวิธีนี้เคยประสบความสำเร็จมาแล้วโดยแม่ทัพอดุนและราสซากาล ซึ่งตัวเธอนั้นไม่ได้พึ่งพาคาลาเหมือนเขาเลย

โปรตอสใช้ภาษาที่เรียกว่าภาษาคาลานิโดยผ่านทางพลังจิต จะมีเพียงผู้ที่เกี่ยวข้องเท่านั้นที่ได้ยิน ในบางครั้งอาจเกิดความเจ็บปวดได้หากใช้วิธีการสื่อสารแบบนี้ เทอแรนบางคนได้อ้างถึงการสื่อสารแบบโปรตอสว่าในบางครั้งพวกเขาจะได้ยินเสียงที่ฟังไม่ออกเบา ๆ ด้วย แต่กระนั้นโปรตอสบางคนก็สามารถแปลข้อความให้อยู่ในรูปแบบที่เทอแรนเข้าใจได้

โปรตอสในช่วงศึกอสงไขยนั้นไม่ได้รับรู้หรือคิดถึงการสื่อสารอื่นเลยนอกจากการใช้โทรจิต ซึ่งคาสเป็นคนที่สร้างระบบเขียน-อ่าน (ขึ้นมาใหม่) เพื่อการเข้าใจถึงสิ่งประดิษฐ์ของเซลนากา

นอกเหนือการใช้โทรจิตแล้วโปรตอสยังสามารถใช้ภาษากายได้อีกด้วยเพื่อสื่อถึงอารมณ์และเจตนาต่าง ๆ ยกตัวอย่างเช่นกันส่ายหัวและการเคลื่อนไหวของเส้นประสาท สิ่งเหล่านี้สื่อถึงการดูถูกดูแคลน การสั่นไหวและ/หรือการเกิดรอยจุดบนผิวหนังเป็นสัญญาณสื่อถึงความทุกข์ใจ

## วัฒนธรรม

> *"หากสังคมถูกกำหนดไว้ด้วยความเข้าใจของสมาชิกในสังคมนั้น ๆ ต่อความต้องการและวัฒนธรรมของคนอื่น ๆ โปรตอสคงได้ก้าวล้ำพวกเราไปแล้ว คุณจะบอกว่าพวกเขาแปลกแยกอย่างนั้นหรือ? ในทางกลับกันพวกเขาเชื่อมต่อความรู้สึกนึกคิดกับคนอื่น ๆ มาแต่กำเนิดอยู่แล้ว พวกเขาแชร์ความรู้ความเข้าใจได้ง่าย ๆ เหมือนกับที่เราหายใจเลย เราโดดเดี่ยวมาก ๆ ความสัมพันธ์ของเรานั้นเมื่อเทียบกันแล้วเรายังอ่อนด้อยกว่า"*
>
>

>  - เจค แรมเซย์
>
>

     วัฒนธรรมของโปรตอสนั้นถูกสรรค์สร้างอยู่บนเสาหลักหนึ่ง ๆ มานานนับพันปี ทั้งนี้ทำให้มันเป็นการยากที่สังคมนั้น ๆ จะต้องเปลี่ยนแปลงไป การรวมตัวกันของคาไลและเนราซิมนั้นเป็นตัวอย่างหนึ่งของการอยู่ร่วมกันแม้ทั้งสองจะมีวัฒนธรรมต่างกัน

วัฒนธรรมของคาไลนั้นสามารถย้อนกลับไปได้ถึงยุคศึกอสงไขย ยุคที่เหล่าเซลนากาได้ละทิ้งโปรตอสไป ณ ช่วงท้ายของสงครามนี้โปรตอสได้กลับมารวมตัวกันเป็นเอกภาพอีกครั้งด้วยแสงธรรมแห่งคาลา ("หนทางแห่งการหลุดพ้น") ซึ่งถูกก่อตั้งขึ้นโดยคาสผู้เป็นตำนาน คาลานั้นใช้ประโยชน์จากการเชื่อมต่อจิตใจและเป็นตัวสร้างระบบวรรณะขึ้นมา โปรตอสสามารถกลายเป็นคนคลั่งลัทธิได้หากมีผู้ลบหลู่ความเชื่อของพวกเขา

มิใช่ทุกคนที่คล้อยตามคาลา คนนอกรีตที่กลายมาเป็นเนราซิมเหล่านั้นที่สุดแล้วก็ถูกเนรเทศออกจากไอเออร์ นอกจากนี้ยังมีกลุ่มคนนอกรีตอีกพวกหนึ่งคือกลุ่มทัลดาริม คนกลุ่มนี้จะใช้สารเสพติดเพื่อตัดขาดตนเองออกจากคาลา

โปรตอสเพศหญิงนั้นไม่ค่อยปรากฏว่ามีอำนาจทางใดเท่าใดนักนอกจากเนราซิม ในวรรณะเทมปลาร์นั้นปรากฏอยู่น้อยมากและที่สำคัญคือไม่เคยปรากฏสตรีที่ได้นั่งบัลลังก์ในมหาสภาเลย โปรตอสมากมายต่างอคติกับเทอแรนเพศหญิง แม้จะมีเพียงคนเดียวที่พวกเขาได้พบเจอคือเคอร์ริแกน (ซึ่งสวนทางกับจิม เรย์เนอร์) ส่วนโปรตอสที่มีอายุน้อยมาก ๆ จะถูกเรียกว่า "younglings"

โปรตอสนั้นถูกกล่าวไว้ว่าเป็นเผ่าพันธุ์นักรบแม้ว่าจะไม่ได้ทำสงครามตลอดก็ตาม พวกเขามีการฝึกทหารตลอด อย่างไรก็ตามก่อนเหตุการณ์มหาสงครามนั้นพวกเขาก็ได้ทำศึกกับโปรตอสด้วยกันเองมาก่อน และเคยทำสงครามกับพวกคาลาธีด้วย โปรตอสนั้นนิยมชมชอบในความยุติธรรมและเกียรติยศ และมีความยึดมั่นในหน้าที่ของตนเองในสิ่งเหล่านี้ พวกเขานั้นมุ่งมั่นต่อสู้เพื่อเกียรติและความรุ่งเรือง โปรตอสมักจะยินดีสละชีพตนเองเพื่อผู้อื่นในเผ่าพันธุ์ของตนเสมอ

ไอเออร์คือศูนย์รวมจิตใจของโปรตอสทั้งหมด

โปรตอสทั้งหมดหรือเฉพาะคาไลนั้นไม่เชื่อในเรื่องของโชคลาภแต่กลับคำนึงถึงความเชื่อมโยงกันของเหตุการณ์ต่าง ๆ และรู้ดีว่ามีเหตุผลเบื้องหลังที่ยิ่งใหญ่คอยบงการอยู่

### ภาษา

โปรตอสใช้ภาษาผ่านทางพลังจิตที่เรียกว่าคาลานิ และภาษาเขียนด้วย ซึ่งเนราซิมก็ใช้เช่นกัน คาไลสามารถสื่อสารได้แม้ไม่ต้องพูดเหตุเพราะใช้คาลา แต่เนราซิมนั้นต้องพูดออกมาให้ชัดเจน

### ศาสนา

> *"ศรัทธามาก่อนความกลัว"*
>
>

>  - องค์ประมุขอาร์ทานิส
>
>

     ในอดีตนั้นโปรตอสทุกคนเคารพนับถือเซลนากาเยี่ยงเทพเจ้า ในปัจจุบันนี้โปรตอสส่วนมาก็ยังทำเช่นนั้นอยู่ ทัลดาริมนั้นเคารพบูชาเพียงเอม่อนและเซลนากาผู้ติดตามเป็นเทพเจ้าเท่านั้น

#### **วีรชนโปรตอส**

มีโปรตอสจำนวนหนึ่งที่ได้รับการยกย่องจากทั้งคาไลและเนราซิม และได้รับการกล่าวสรรเสริญในที่สุด (ตัวอย่างเช่น "en taro" แปลว่า "ด้วยเกียรติแห่ง...")

* **คาส** - บุคคลสำคัญแห่งสังคมโปรตอส บุคคลผู้มีพรสวรรค์และเป็นผู้นำจิตวิญญาณของโปรตอส เป็นผู้จบสิ้นเรื่องราวทั้งหมดในศึกอสงไขยโดยการใช้สิ่งประดิษฐ์ของเซลนากาซึ่งก็คือผลึกเคย์ดาริน เพื่อดึงให้เผ่าที่กำลังห้ำหั่นกันอยู่นั้นกลับมาเชื่อมต่อจิตใจกันได้ดังเดิม ความเชื่อที่ช่วยให้โปรตอสรอดพ้นหายนะครั้งนี้ได้กลายมาเป็นสิ่งที่เรียกว่าคาลา โปรตอสเกือบทั้งหมดได้คล้อยตามสิ่งนี้ คาลาได้กลายมาเป็นสิ่งยึดเหนี่ยวจิตใจเพียงสิ่งเดียวที่แพร่หลายในสังคมโปรตอสบนไอเออร์ รวมไปถึงฐานะทางสังคม (เช่น เทมปลาร์, จูดิเคเตอร์) และเกียรติยศทั้งมวล
* **อดุน**- วีรชนผู้มีชื่อเสียงอีกคนหนึ่งของโปรตอส เขาได้รับการสรรเสริญจากทั้งคาไลและดาร์กเทมปลาร์เช่นกัน เขาคือนักรบที่มีฝีมือดีที่สุดในยุคนั้น เขาได้รับคำสั่งให้กำจัดชนเผ่านอกรีตจากมหาสภา ด้วยมิอาจฝืนใจให้เข่นฆ่าพวกเดียวกันลงได้อดุนและผู้ติดตามจึงตัดสินใจซ่อนตัวคนนอกรีตเหล่านี้แทน แม้ว่าแผนการนี้จะล้มเหลวแต่เขาก็ได้รับการยกย่องว่าเป็นผู้ไถ่บาปให้แก่ดาร์กเทมปลาร์ เมื่อข่าวเรื่องชนนอกรีตนี้แพร่สะพัดออกไปเขาก็ได้ประสบชะตากรรมเดียวกันบนไอเออร์ แต่ที่สุดแล้วพวกเขาก็เชื่อว่าอดุนได้ช่วยเหลือไอเออร์ไว้จากคนนอกรีตเหล่านั้นและหนทางอนาธิปไตยของพวกเขา ประโยคที่ว่า "En Taro Adun" นั้นได้กลายมาเป็นคำทักทายหรือร่ำลาอย่างเป็นทางการ และใช้เป็นเสียงปลุกใจในสงครามด้วย ในขณะเดียวกันเหล่าดาร์กเทมปลาร์ได้ใช้ประโยคที่ว่า "Adun Toridas" ในความหมายเช่นเดียวกัน
* **แทสซาดาร์** - เขาคือผู้นำกองกำลังปฏิบัติการณ์ทางทหารแห่งคอปรูลูในช่วงมหาสงคราม ด้วยการที่เขาผูกมิตรกับเซราทุล ทำให้เกิดความสมานฉันท์กันระหว่างคาไลและเนราซิมในภายหลัง พันธมิตรนี้ช่วยให้โปรตอสสามารถพิชิตเซเรเบรทและองค์เหนือจิตตนแรกลงได้ แทสซาดาร์สละชีพเข้าทำลายองค์เหนือจิต ด้วยวีรกรรมที่เขาได้สร้างเอาไว้ เขาได้กลายมาเป็นตัวอย่างหนึ่งของความดีงามในปัจจุบันนี้ เทมปลาร์บางคนเช่น อาร์ทานิส, เซเลนดิส และเซราทุลมักจะกล่าวสดุดีตัวเขาว่า "En Taro Tassadar"
* **เซราทุล**- วีรบุรุษแห่งมหาสงครามผู้นี้ เซราทุลเป็นผู้สอนแทสซาดาร์ให้ใช้พลังจากสุญญภูมิ เป็นเหตุให้เขากำราบองค์เหนือจิตแห่งเซิร์กลงได้ แม้ต้องถูกขับไล่เพราะได้สังหารราสซากาลและนำพาเซิร์กมาสู่ไอเออร์เขายังคงออกสืบหาเรื่องราวของเหล่าลูกผสมและเอม่อนอย่างไม่ลดละ สิ่งที่เขาอุทิศแรงกายแรงใจนี้เป็นเครื่องชี้นำโปรตอสในศึกสุดท้ายจนได้ชัยชนะ ในระหว่างทำศึกครั้งนี้อาร์ทานิสได้กล่าวออกมาว่า "En Taro Zeratul" และหลังจากจบศึกครั้งนี้พวกเขาได้ยกความดีความชอบแห่งชัยชนะครั้งนี้ให้กับเขา
* **อาร์ทานิส** - หลังจากที่ได้รับใช้กองทัพในมหาสงครามและศึกสายเลือดแล้ว อาร์ทานิสได้ขึ้นเป็นองค์ประมุขแห่งเดลาม เมื่อครั้งเอม่อนกลับมาและได้ทำการครอบงำคาลาแล้วเขาได้รวบรวมผู้รอดพ้นที่เหลือและโต้กลับคืน เขารวบรวมเหล่าผู้ชำระล้างและทัลดาริมเข้าสู่กองทัพเดลาม อาร์ทานิสทวงคืนไอเออร์ได้สำเร็จและส่งเอม่อนกลับสุญญภูมิไป หลังจากนั้นจึงได้ส่งกองทัพเข้าร่วมพิชิตเอม่อนให้สูญสิ้นไปตลอดกาล "En Taro Artanis" ได้ถูกกล่าวออกมาเพื่อสรรเสริญเขาในเหตุการณ์การยืนหยัดครั้งสุดท้ายของเดลามต่อเอม่อนบนไอเออร์

## ฝ่าย

     เอกภาพแห่งโปรตอสนั้นได้เกิดขึ้นและดับไปในช่วงเวลาที่ผ่านมา เริ่มแรกนั้นพวกเขาได้แยกเผ่ากันอยู่ พวกเขาได้ยึดถือเซลนากาเป็นศูนย์กลาง ณ ช่วงเวลานั้น หลังจากนั้นจึงแยกเผ่ากันยู่ตามเดิมในช่วงศึกอสงไขย หลังจากนั้นจึงกลับมาอยู่ร่วมกันได้อีกครั้งในรอบพันปี ภายใต้คาลานั้นเหล่าคาไลได้ตั้งจักรวรรดิโปรตอสขึ้นมาโดยใช้รากฐานจากระบบวรรณะ ผู้ที่ปฏิเสธสิ่งนี้และกลายเป็นชนนอกรีตได้ถูกขนานนามในภายหลังว่าเนราซิม

หลังจากเหตุการณ์ศึกสายเลือดโปรตอสทั้งสองฝ่ายได้รวมเป็นหนึ่งเดียวภายใต้เดลาม อย่างไรก็ตามภายในนั้นได้กลับไปสู่ระบบชนเผ่าเหมือนเช่นเคยรวมไปถึงรอยร้าวเล็ก ๆ นั้นด้วย หลังจากศึกสุดท้ายแล้วนั้นเดลามได้รวบรวมชนเผ่าโปรตอสที่เหลือทั้งหมดและทวงคืนไอเออร์ในฐานะมาตุภูมิแห่งโปรตอส

ทัลดาริมคือโปรตอสกลุ่มหนึ่งที่ถูกนำพาออกจากไอเออร์เมื่อครั้งที่เซลนากาได้จากไป พวกเขามีวัฒนธรรมที่แปลกแยกออกไปจากคาไลและเนราซิม ไม่ใช้คาลา ก่อนหน้าที่เอม่อนจะพ่ายแพ้ลงพวกเขาได้รับใช้เอม่อนอย่างมอบกายถวายชีวิต พวกเขาใช้เทอร์ราซีนเพื่อเข้าถึงเอม่อน

อีกหนึ่งกลุ่มที่แม้ว่าจะไม่ใช้โปรตอสที่แท้จริง กลุ่มผู้ชำระล้างคือหุ่นยนต์ที่ถูกออกแบบมาจากเทมปลาร์ซึ่งได้ก่อกบฎขึ้นเมื่อนานมาแล้ว เนื่องจากมิได้รับความเท่าเทียมเช่นเทมปลาร์จริง ๆ ทว่าในระหว่างเหตุการณ์ในศึกสุดท้ายนั้นพวกเขาก็ได้กลับมาอยู่ร่วมกันในสังคมโปรตอสอีกครั้งด้วยคำสัญญาว่าด้วยความเท่าเทียมของโปรตอส

## เผ่าโปรตอส

### วรรณะเทมปลาร์

เผ่าอากิเล,เผ่าเอาริกา,เผ่าซาร์กัส,เผ่าเวลาริ,เผ่าเวนาทีร์

### อื่น ๆ

ทัลดาริมแห่งไอเออร์,เผ่าที่สาปสูญ,ผู้ชำระล้าง,เชลนาครีฮัส,ทัลดาริม

## เทคโนโลยี

> *"พวกโปรตอสเขาล้ำหน้าพวกเราไปมากแล้ว เทียบกันแล้วเราก็เปรียบเหมือนตัวอะมีบาเลยนะครับ"*
>
>

> - ดร.เอกอน สเตทมันน์
>
>

     เทคโนโลยีของโปรตอสนั้นเกิดจากการผสมผสานพลังจิตเข้ากับเทคโนโลยีทั่วไป มันคือเทคโนโลยีที่ล้ำหน้ากว่าเผ่าพันธุ์อื่น ๆ ในกาแล็กซีรวมไปถึงมนุษย์ด้วย พวกเขาถูกกล่าวไว้ว่ามีเทคโนโลยีที่ล้ำหน้าที่สุดในจักรวาลและนักรบของพวกเขานั้นก็ถูกฝึกมาดีที่สุดในกาแล็กซี่

วิทยาการของโปรตอสบางอย่างต้องอาศัยแก๊สเวสพีนในกระบวนการทำงาน โปรตอสได้ใช้เทคโนโลยีไซเบอร์เนติกในการรักษาชีวิตและเสริมแรงให้กับนักรบของพวกเขา การสื่อสารในสนามรบของโปรตอสนั้นมีประสิทธิภาพที่ดีมาก การใช้พลังงานในการป้องกันตนเองนั้นเป็นการฝึกนักรบขั้นพื้นฐาน

     ชุดเกราะของโปรตอสได้รับการติดตั้งระบบเทเลพอร์ตซึ่งจะช่วยส่งนักรบโปรตอสที่ใกล้ตายกลับไปยังสถานที่ที่ปลอดภัย ทหารที่ได้รับบาดเจ็บหรือพิการจะถูกแปรสภาพไปเป็นนักรบไซบอร์ก

เหตุเพราะโปรตอสมีจำนวนน้อยพวกเขาจึงมักใช้หุ่นยนต์ไปร่วมรบด้วย และด้วยเหตุเพราะว่าจำนวนประชากรลดลงเรื่อย ๆ พวกเขาจึงมิอยากสิ้นเปลืองทรัพยากร

นักบินโปรตอสนั้นได้เป็นส่วนหนึ่งที่สำคัญของตัวยานและยินยอมให้มันดูดพลังงานของพวกเขาไปใช้ ยานบินโปรตอสนั้นใช้เทคโนโลยีการต้านแรงโน้มถ่วงเพื่อให้ตัวยานนั้นลอยลำอยู่ได้เมื่อต้องปฏิบัติการณ์อยู่ในชั้นบรรยากาศของดาวเคราะห์ดวงนั้น ๆ

     โปรตอสได้พัฒนาเทคโนโลยีเกี่ยวกับผลึกไว้มากมายและประดิษฐ์สรรพาวุธแห่งสงครามขึ้นมามากมายเช่นกัน ยกตัวอย่างเช่นโคลอสซุสและยานแม่และยังสามารถสร้างอาวุธได้อีกมากมายหากพวกเขาต้องการ โปรตอสได้กำหนดข้อจำกัดในการใช้เทคโนโลยีขึ้นมาด้วยความกลัวถึงอานุภาพของมัน และนอกจากนี้พวกเขายังพัฒนาเทคโนโลยีต่อไปอย่างช้า ๆ อย่างมีระบบระเบียบและสมบูรณ์แบบ ด้วยประวัติศาสตร์ที่ยาวนานนี้ทำให้โปรตอสสามารถพัฒนาอาวุธที่ทรงอานุภาพได้มากมาย
 แม้ว่าไอเออร์จะล่มสลายไป พวกเขายังคงสามารถสร้างยานอวกาศได้จากดาวดวงอื่นและมีโรงเก็บยานอยู่มากมาย

> *ข้อมูลต่อไปนี้มาจากเนื้อหาของสตาร์คราฟท์ 2: ปีกแห่งเสรีภาพและเป็นข้อมูลที่คลุมเครือ*
>
>

โปรตอสเชี่ยวชาญในการจัดการหรือเปลี่ยนแปลงพลังงาน อัญมณีอาร์คเธียมนั้นเป็นกุญแจสำคัญในวิทยาการต่าง ๆ ของพวกเขา

## เกมเพลย์

### สตาร์คราฟท์

* เกมเพลย์
* กลยุทธ์
* ยูนิต
* สิ่งก่อสร้าง

### สตาร์คราฟท์ 2

* เกมเพลย์
* กลยุทธ์
* ยูนิต
* สิ่งก่อสร้าง

## โน้ต

* "Protos" ในภาษากรีกนั้นแปลว่า "ลำดับแรก" ชื่อนี้ได้ถูกตั้งขึ้นมาด้วยข้อสันนิษฐานว่าโปรตอสคือผลงานที่ใกล้สำเร็จของเซลนากา ในภายหลังนั้นโปรตอสถูกมองว่าล้มเหลว ซึ่งนำไปสู่การสร้างเซิร์กในเวลาต่อมา
* ในโลกออนไลน์นั้นโปรตอสมักจะถูกเรียกสั้น ๆ ว่า **Toss** (หรือ **P** หรือ **Pro** หรือ **PTo** โดยผู้เล่นเกาหลีบางคน) สำหรับผู้เล่นที่เชี่ยวชาญแล้วนั้นมักจะเรียกกันสั้น ๆ ว่า **P**
* โปรตอสมีลักษณะที่เหมือนกับเดรไนจากจักรวาลเกมวอร์คราฟท์ของค่ายบลิซซาร์ดเอ็นเตอร์เทนเมนต์
* การตั้งชื่อของโปรตอสนั้นต้องอาศัยความปรานีตมาก บลิซซาร์ดมีการกำหนดแนวทางการตั้งชื่อที่ควรเป็นและไม่ควรเป็น สิ่งนี้เชื่อมโยงไปถึงพจนานุกรมคาลานิบนโลกแห่งความเป็นจริง

### การพัฒนา

* ทั้งเทอแรนและเซิร์กนั้นต่างก็มีเรื่องราวเบื้องหลังความเป็นมาที่ต่างกันในยุคแรกเริ่มของเกมสตาร์คราฟท์ แต่โปรตอนั้นมีฉากหลังที่คล้ายกันกับโปรตอสในช่วงสุดท้ายของการพัฒนาเกม ในเวอร์ชั่นนี้นั้นโปรตอสมีความต้องการในการกำจัดเทอแรนมากกว่า ดังที่ปรากฏในเรื่องราวเบื้องหลังในต้นฉบับของ Tau Ceti
* ความรู้สึกนึกคิดของโปรตอสนั้นยึดถือตามผลงานของคริสตี โกลเดนในงานเขียนที่มีชื่อว่า *The Dark Templar Saga*เป็นหลัก
* ในสตารคราฟท์ 2นั้นโปรตอสได้ถูกปรับรูปลักษณ์ให้งดงามขึ้น ปรับรูปร่างให้มีความรู้สึกที่เหมือนสิ่งมีชีวิตมากขึ้น ส่วนหนึ่งของ Retcon ของทางบลิซซาร์ดนั้นได้เผยไอเดียหนึ่งที่ว่าสิ่งก่อสร้างของโปรตอสในเกมสตาร์คราฟท์ 2 นั้นควรจะปรากฏในแบบที่มันเคยเป็นมาตลอด รูปแบบแรก ๆ ที่ได้ออกแบบมานั้นจะคล้ายกับบลัดเอลฟ์ในเกมวอร์คราฟท์ โดยจะมีรอยแกะสลักที่สะท้อนแสงวาววับได้ด้วย ทว่าไอเดียนี้กลับถูกยกเลิกไป
* ความท้าทายอย่างหนึ่งของการเขียนเล่าเรื่องของโปรตอสคือพวกเขาไม่ได้ใช้ภาษากายเช่นเดียวกันและมากมายเท่ากับมนุษย์ นักเขียนเรื่อง *Legacy of the Void* นั้นใช้เวลาไปกับการดูทีวีซีรีส์เรื่อง ER ด้วยเนื้อหานั้นเกี่ยวการแพทย์ ตัวละครจึงมักจะปิดปากหรือปิดหน้าอยู่ตลอดยกเว้นดวงตาทั้งสอง การเคลื่อนไหวของดวงตานั้นได้รับการศึกษาเพื่อประยุกต์ใช้กับโปรตอส เหตุเพราะดวงตาเป็นเครื่องสื่ออารมณ์เป็นหลักของพวกเขา แม้ว่าโปรตอสจะถูกนิยามไว้ว่า "เป็นสิ่งมิอาจหยั่งรู้ได้" (ในมุมมองของมนุษย์) แต่ความเป็นมนุษย์ก็ยังคงแสดงออกมาให้เห็นได้อยู่ดี
* บลิซซาร์ดได้บอกเอาไว้ว่าโปรตอสนั้นคือ "ซารมูไรอวกาศ" หรือ "พาลาดินอวกาศ" ของพวกเขา ในความคิดของบลิซซาร์ดนั้นโปรตอสได้ถูกกำหนดคุณลักษณ์ตามนี้
	+ เผ่าพันธุ์โบราณชั้นสูง
	+ คาลา
	+ วิทยาการขั้นสูง
	+ จำนวนน้อย